《遂茶使赵伯川赴阙》
宋代·度正

三王垂世何煌煌，诗书所称周尤长。
虽云积累日源远，其实本支由宗强。
内环旦奭扶九陆，外列毛原镇四方。
宣王中兴恢大业，复有虎臣如鹰扬。
卜年过历前未有，邈哉夏商矧汉唐。
后家揖逊古舜禹，建宗作屏周成康。
巍乎神庙有遗训，作而新之进厥良。
振振信厚皆麟趾，翽翽羽仪多凤凰。
扶持天日岂易事，往岁一段尤辉光。
无何谗口乱白黑，至欲疏远空藩墙。
天相宗社迄感悟，重惟孤立当懲创。
有伟丈夫在远外，是尝拒贼贼莫伤。
渊洪胸次自磊磊，慷慨颜貌真堂堂。
吾君想象日已久，急下诏书来取将。
旁招俊乂第一义，理乱之机戒履霜。
名世之卿夫岂少，贵戚之卿人所望。
有怀器业得施用，感激为赋维城章。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。